Zaistenie lepšieho uplatňovania a vykonávania právnych nástrojov EÚ je nevyhnutným predpokladom realizácie politík EÚ vo všeobecnosti, a to najmä pokiaľ ide o politické priority Junckerovej komisie. Na dosiahnutie cieľov politík EÚ Komisia využíva širokú škálu nástrojov vrátane konaní vo veci porušenia predpisov. Výročná správa za rok 2015 prináša prehľad opatrení Komisie v tomto smere.

Táto výročná správa je venovaná hlavným vývojovým tendenciám v politike presadzovania práva v roku 2015. V štruktúre správy sa premieta dôraz na presadzovanie práva v oblastiach prioritných politík tejto Komisie. Komisia prijala opatrenia zamerané na presadzovanie práva napríklad v oblasti migrácie a azylu, kde sa v súvislosti s utečeneckou krízou dostalo do popredia plné a dôsledné uplatňovanie spoločných pravidiel v oblasti azylu a neregulárnej migrácie. Ďalším príkladom sú nástroje bývalého tretieho piliera v oblasti policajnej a justičnej spolupráce v trestných veciach, kde je nevyhnutná plná transpozícia a výkon práva EÚ, aby bola zabezpečená koordinovaná európska reakcia na bezpečnostné hrozby. Okrem týchto prioritných oblastí sa v sprievodných dokumentoch k správe skúma správnosť uplatňovania právnych predpisov EÚ v jednotlivých členských štátoch a jednotlivých oblastiach politiky, ako aj výzvy, ktorým čelia.

Členské štáty sú zodpovedné za včasnú a presnú transpozíciu smerníc do svojho vnútroštátneho práva, ako aj za správne uplatňovanie a vykonávanie celého súboru právnych predpisov EÚ (acquis). Komisia v rámci dohľadu nad zmluvami monitoruje opatrenia členských štátov a zabezpečuje, aby ich právne predpisy boli v súlade s právom EÚ. Dôraz sa kladie na zabezpečenie dodržiavania práva EÚ v členských štátoch, pričom sa využíva práca v partnerstvách a poskytovanie podpory a pomoci v prípade potreby.

Komisia pozorne monitorovala oblasť ochrany zdrojov a kontroly rybolovu, ktoré sú nevyhnutné na vytvorenie „obehového hospodárstva“, v ktorom sa rybolovné zdroje využívajú udržateľným spôsobom. V dlhodobom horizonte to pomôže zabezpečiť pracovné miesta a rast v odvetví rybárstva. Osobitná pozornosť sa venovala systémovým nedostatkom vnútroštátnych systémov monitorovania rybolovu, ktoré umožňujú neodhalene vykonávať nezákonné rybolovné činnosti, čo poškodzuje udržateľnosť tohto odvetvia. V súlade s cieľom EÚ, aby bola čoraz silnejším globálnym hráčom v oblasti rybárstva, Komisia konala aj v niekoľkých prípadoch, keď nebola dodržaná výlučná vonkajšia právomoc EÚ.

Komisia zamerala svoju stratégiu presadzovania práva na to, aby sa zaviedli poľnohospodárske opatrenia, ktoré majú najväčší potenciál na podporu rastu a tvorby pracovných miest. Prioritou bola správna implementácia ustanovení upravujúcich režim priamych platieb v rámci reformy spoločnej poľnohospodárskej politiky z rokov 2014 – 2020 v členských štátoch. Každoročné priame platby sú základnou ochranou príjmov poľnohospodárov pred otrasmi, ktorým je poľnohospodárstvo vystavené, ako sú napríklad zmeny cien a počasie. Pomáha to predchádzať nadmernému zániku pracovných miest a poklesu výstupov nielen v poľnohospodárstve, ale aj v mnohých iných odvetviach, ktoré od neho závisia.

V niektorých členských štátoch pretrvávajú závažné nedostatky pri vykonávaní a presadzovaní právnych predpisov EÚ v oblasti životného prostredia. Platí to najmä pokiaľ ide o odpadové hospodárstvo, infraštruktúru na čistenie odpadových vôd a súlad s limitnými hodnotami kvality ovzdušia.

Komisia začala kontroly zamerané na to, ako členské štáty transponovali smernicu o zosúladení smerníc v oblasti ochrany zdravia a bezpečnosti pri práci s nariadením o klasifikácii, označovaní a balení látok a zmesí. Táto smernica zabezpečuje väzbu medzi smernicami o bezpečnosti a ochrane zdravia pri práci a nariadením o klasifikácii, označovaní a balení látok a zmesí, takže predstavuje dôležitý príspevok k ochrane zdravia pracovníkov pred rizikom ich vystavenia pôsobeniu nebezpečných chemikálií. Komisia vykonáva aj kontroly, či členské štáty správne transponujú smernicu Rady, ktorou sa vykonáva Rámcová dohoda sociálnych partnerov o prevencii poranení ostrými predmetmi v nemocničnom a zdravotníckom sektore.

Prípady porušenia predpisov súvisiace so smernicou o oneskorených platbách majú veľký vplyv na programy finančných úprav jednotlivých členských štátov. Na úhradu podlžností voči súkromným dodávateľom podľa tejto smernice sa vzťahuje memorandum o porozumení medzi Európskym mechanizmom pre stabilitu a Gréckom a dohľad po skončení programu v prípade Portugalska. Keďže v týchto programoch sa stanovuje, že všetky verejné podlžnosti sa musia vyrovnať v určitej lehote, môže to ovplyvniť dodržiavanie povinností stanovených v smernici o oneskorených platbách.

V novej stratégii jednotného trhu Komisia predpokladá celistvejší prístup k presadzovaniu pravidiel vnútorného trhu vrátane uplatňovania inteligentnej stratégie presadzovania práva. Zahŕňa to všetky fázy tvorby politiky, od návrhu politiky a jej realizáciu až po informácie v súlade s prístupom založeným na zásade lepšej právnej úpravy. Zahŕňa lepšie začlenenie hodnotenia a presadzovania práva do návrhov politík a lepšie poskytovanie pomoci a usmernení členským štátom o tom, ako vykonávať pravidlá vnútorného trhu. Táto stratégia je zároveň prísľubom konzistentnejšej a účinnejšej politiky presadzovania práva zameranej na zlepšenie celkového súladu s pravidlami jednotného trhu a právnymi predpismi EÚ vo všeobecnosti.

Jednotný trh ponúka obrovské príležitosti pre európske podniky, ako aj väčší výber a nižšie ceny pre spotrebiteľov. Umožňuje ľuďom cestovať, žiť, pracovať a študovať tam, kde si to želajú. Tieto prínosy sa však neukážu, ak sa pravidlá jednotného trhu neuplatňujú alebo nevykonávajú, alebo ak bránia iné prekážky.

Komisia začala 15 konaní vo veci porušenia predpisov v súvislosti s oneskorenou transpozíciou smernice o bezpečnosti na mori. Okrem toho sa systematicky otvárali dialógy v rámci nástroja EU Pilot a konania vo veci porušenia predpisov za nesplnenie ohlasovacích povinností, a to najmä v zmysle smerníc o energetickej efektívnosti a energetickej hospodárnosti budov a nariadenia o bezpečnosti dodávky plynu. Výsledkom bolo takmer 100 % dodržanie predmetných ohlasovacích povinností.

Osobitná pozornosť sa venovala smerniciam o ozdravení a riešení krízových situácií bánk a systémoch ochrany vkladov. Transpozícia týchto smerníc je nevyhnutná pre nadobudnutie účinnosti novovytvoreného jednotného mechanizmu riešenia krízových situácií, ktorý bude ďalej prehlbovať hospodársku a menovú úniu. Komisia taktiež overila, či do vnútroštátnych právnych predpisov boli včas transponované smernice o účtovníctve a transparentnosti. Okrem toho vykonala kontroly súladu a v prípade potreby začala konania vo veci porušenia predpisov za nedodržanie:

Komisia skúmala tri iniciatívy týkajúce sa dodržiavania právnych predpisov EÚ o priamom zdaňovaní, ktoré sa začali realizovať v rokoch 2011 až 2014. Všetky tri sú navrhnuté tak, aby boli v prospech daňovníkov. V rámci prvej iniciatívy sa skúma, či členské štáty poskytujú rovnaké daňové zaobchádzanie pre ľudí, ktorí zdedia majetok v inom členskom štáte. Druhá iniciatíva sa zameriava na kontrolu, či ľudia, ktorí žijú v jednom členskom štáte, ale pracujú v inom (cezhraniční pracovníci) majú rovnaké daňové zaobchádzanie. Tretia iniciatíva, ktorá sa začala na konci roka 2014, dopĺňa a kompletizuje predchádzajúce iniciatívy preskúmaním daňového zaobchádzania v prípade ľudí, ktorí sa sťahujú z jedného členského štátu EÚ do druhého (mobilné osoby).

Komisia v tejto oblasti iniciovala a viedla veci týkajúce sa porušenia predpisov v súvislosti s otázkami, ktoré majú priamy vplyv na dobudovanie vnútorného trhu, a to konkrétne:

V roku 2015 sa Komisia zamerala na zabezpečenie úplnej transpozície smernice o cezhraničnej zdravotnej starostlivosti. Zahŕňalo to otvorenie niekoľkých prípadov porušenia predpisov. Členské štáty v reakcii na to zintenzívnili snahu o dokončenie transpozície ešte pred postúpením prípadov Súdnemu dvoru. V sektore zdravotníctva Komisia začala dialóg v rámci nástroja EU Pilot o správnej transpozícii smernice o ľudských tkanivách a bunkách. Presadzovanie práva v sektore dobrých životných podmienok zvierat sa začalo otvorením konaní vo veci porušenia predpisov proti niekoľkým členským štátom za nesplnenie požiadaviek týkajúcich sa nosníc a skupinového ustajnenia prasníc. V roku 2015 sa dosiahli očakávané výsledky a väčšina prípadov bola uzavretá vzhľadom na dosiahnutie súladu s príslušnými smernicami.

Komisia okrem toho úzko spolupracuje s orgánmi na ochranu spotrebiteľa s cieľom lepšie presadzovať práva spotrebiteľov. V odvetví prenajímania automobilov päť hlavných požičovní áut súhlasilo s tým, že zásadne prehodnotia spôsob zaobchádzania so spotrebiteľmi. Občania budú mať prospech z prehľadnejšieho poistenia, možností tankovania paliva a väčšej cenovej transparentnosti.

Mnohé členské štáty aj v roku 2015 pokračovali v legislatívnych zmenách s cieľom uviesť svoje právne predpisy do súladu so smernicou o nekalých obchodných praktikách. Komisia súbežne s tým pokračovala v práci na aktualizácii usmerňovacieho dokumentu z roku 2009 o uplatňovaní smernice s cieľom zlepšiť jej dodržiavanie zo strany podnikov a jej výkon v členských štátoch. Podobne aj dialógy v rámci nástroja EU Pilot a veci týkajúce sa porušenia predpisov v súvislosti s transpozíciou smernice o balíku cestovných služieb vyvolali legislatívne zmeny vo viacerých členských štátoch. Cieľom týchto zmien je splnenie požiadavky, aby organizátori balíkov cestovných služieb alebo predajcovia predávajúci tieto balíky museli poskytovať záruky, pokiaľ ide o prijímané platby, a za repatriáciu dovolenkárov v prípade platobnej neschopnosti. V decembri 2015 Komisia predložila správu o uplatňovaní smernice o časovo vymedzenom užívaní ubytovacích zariadení.

Súdny dvor Európskej únie (SDEÚ) neustále zdôrazňuje zásadu, že v procesných poriadkoch členských štátov musí byť zohľadnené spravidla slabšie postavenie spotrebiteľov, aby spotrebitelia mohli účinne využívať výhody právnych predpisov EÚ v oblasti ochrany spotrebiteľa. V roku 2015 Súdny dvor EÚ ďalej rozvinul túto judikatúru založenú na zásadách kontroly ex offo zo strany vnútroštátnych súdov, ekvivalencie a účinnosti. Komisia preto v dialógoch v rámci nástroja EU Pilot, ale aj v konaniach vo veci porušenia predpisov upozornila jednotlivé členské štáty na dôsledky judikatúry Súdneho dvora na základe týchto zásad. Komisia okrem toho zadala vypracovanie štúdie o vplyve judikatúry Súdneho dvora EÚ na postupy v členských štátoch.

smernice o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami,

smernice o finančných konglomerátoch,

smerníc Solventnosť II a Omnibus II,

smernice o správcoch alternatívnych investičných fondov,

smernice o úverových ratingoch.

6.Priestor spravodlivosti a základných práv založený na vzájomnej dôvere

Európania majú spoločné hodnoty a práva, ktoré sú zakotvené v zmluvách EÚ a Charte základných práv.

Jednou zo základných slobôd v EÚ je voľný pohyb osôb. Uplatňovanie smernice o voľnom pohybe a súvisiaceho acquis zo strany vnútroštátnych správnych orgánov na miestnej úrovni má zásadný význam pre zabezpečenie toho, aby Európania mohli plne využívať svoje práva na voľný pohyb. Nejasnosti týkajúce sa práv a povinností občanov EÚ môžu sťažovať ich voľný pohyb. Komisia je preto odhodlaná pomôcť vnútroštátnym správnym orgánom prekonať túto informačnú medzeru. Na tento účel vyvíja nástroj elektronického vzdelávania o právach občanov EÚ na voľný pohyb. Vnútroštátnym správnym orgánom, ktoré majú priamy alebo nepriamy vplyv na práva občanov EÚ na voľný pohyb, poskytne praktický nástroj na lepšie poznanie práv a povinností spojených s voľným pohybom, a tým zlepší ich uplatňovanie v praxi. V roku 2015 bol dosiahnutý výrazný pokrok a nástroj bude k dispozícii pre orgány členských štátov v roku 2016.

V oblasti trestného práva mali členské štáty v roku 2015 transponovať do svojich vnútroštátnych právnych predpisov dve základné smernice týkajúce sa spravodlivosti a základných práv. Jedna z ich má zabezpečiť primerané opatrenia na ochranu obetí trestných činov (európsky ochranný príkaz). Druhou sa stanovujú minimálne normy v oblasti práv, podpory a ochrany týchto obetí. Komisia začala konania vo veci porušenia predpisov proti členským štátom, ktoré si nesplnili svoje povinnosti. Takisto začala alebo ukončila kontroly súladu vnútroštátnych právnych predpisov so smernicami o procesných právach a v prípade zistenia nedostatkov iniciovala dialóg v rámci nástroja EU Pilot.

V oblasti justičnej spolupráce v občianskych veciach Komisia kládla dôraz na podporu a ochranu práv dieťaťa, a to najmä na prevenciu a potláčanie medzinárodných únosov detí. Komisia zaujala názor, že celá problematika medzinárodných únosov detí (vrátane prijatia novo pristupujúcich krajín k Haagskemu dohovoru z roku 1980 o medzinárodných únosoch detí) je zahrnutá do výlučnej vonkajšej právomoci EÚ z dôvodu prijatia paralelných právnych predpisov EÚ (nariadenie Brusel IIa). Vzhľadom na nesúhlas väčšiny členských štátov a po začatí konaní vo veci porušenia predpisov proti niekoľkým členským štátom za nerešpektovanie výlučnej vonkajšej právomoci EÚ v tejto oblasti si Komisia vyžiadala stanovisko Súdneho dvora. Súdny dvor potvrdil, že prijatie pristúpenia tretieho štátu k Haagskemu dohovoru patrí do výlučnej právomoci Európskej únie. Na základe názoru Súdneho dvora Rada obnovila rokovania o pripravovaných návrhoch Komisie v súvislosti s touto otázkou, ktoré Komisia uverejnila v roku 2015.

V oblasti ochrany údajov Súdny dvor vo svojom rozsudku zo 6. októbra 2015 vyhlásil za neplatné rozhodnutie Komisie o „bezpečnom prístave“. Rozhodol, že rozhodnutie Komisie neobsahuje dostatočné zistenia, že prístup verejných orgánov USA k údajom prenášaným v rámci rozhodnutia je obmedzený alebo že existuje účinná právna ochrana proti takým zásahom, s náležitým ohľadom na články 7, 8 a 47 Charty základných práv Európskej únie. Po vynesení rozsudku Komisia 6. novembra 2015 vydala oznámenie o prenose osobných údajov z EÚ do USA podľa smernice o ochrane údajov. Oznámenie poskytuje prehľad alternatívnych nástrojov na transatlantické prenosy údajov podľa smernice, kým neexistuje rozhodnutie o primeranosti.

V oblasti rovnakého zaobchádzania a boja proti diskriminácii Komisia pokračovala v boji proti diskriminácii Rómov v členských štátoch intenzívnejším presadzovaním smernice o rasovej rovnosti. Začala konanie vo veci nedodržania predpisov proti ďalšiemu členskému štátu z dôvodu diskriminácie rómskych detí v oblasti vzdelávania a s niekoľkými ďalšími členskými štátmi pokračovala v dialógu v rámci nástroja EU Pilot z dôvodu podozrenia na diskrimináciu Rómov v oblasti bývania alebo vzdelávania. Komisia zároveň pokračovala vo svojom úsilí posilniť vnútroštátne orgány v oblasti rovnosti, ktoré boli zriadené podľa smerníc o rovnakom zaobchádzaní, aby bojovali proti diskriminácii a pomáhali obetiam diskriminácie.

Európsky program v oblasti bezpečnosti prijatý v roku 2015 má poskytnúť členským štátom nástroje na boj proti krátkodobým aj dlhodobým výzvam v oblasti bezpečnosti. Komisia v tejto súvislosti začala dialógy v rámci projektu EU Pilot s 12 členskými štátmi, ktoré si nesplnili povinnosti vyplývajúce z nariadenia o prekurzoroch výbušnín. Komisia pokračuje v úsilí zabezpečiť úplnú transpozíciu a správne vykonávanie smernice o prevencii obchodovania s ľuďmi a boji proti nemu a o ochrane obetí a o boji proti sexuálnemu zneužívaniu a sexuálnemu vykorisťovaniu detí a detskej pornografii. Navyše v roku 2015 mali členské štáty transponovať smernicu o útokoch na informačné systémy. Komisia začala konania vo veci porušenia predpisov proti členským štátom, ktoré si nesplnili svoje povinnosti. Správna transpozícia a vykonávanie nástrojov bývalého „tretieho piliera“ v oblasti policajnej spolupráce a justičnej spolupráce v trestných veciach je navyše prioritou v rámci programu.

Prechodné obdobie stanovené v protokole č. 36 k Lisabonskej zmluve sa skončilo 1. decembra 2014. Tým sa zrušili obmedzenia týkajúce sa súdnej kontroly vykonávanej zo strany Európskeho súdneho dvora a obmedzenia týkajúce sa právomocí Komisie podľa článku 258 ZFEÚ s cieľom monitorovať uplatňovanie právnych predpisov EÚ v oblasti policajnej spolupráce a justičnej spolupráce v trestných veciach.

Správna transpozícia a vykonávanie nástrojov bývalého tretieho piliera má zásadný význam pre dobré fungovanie politík EÚ v oblasti slobody, bezpečnosti a spravodlivosti. Na získanie kompletného a presného prehľadu o vykonávaní týchto nástrojov a s cieľom plniť svoju úlohu strážkyne zmlúv Komisia vyzvala všetky členské štáty, aby oznámili svoje vnútroštátne opatrenia na transponovanie nástrojov, ktoré sa ich týkajú, do 15. marca 2015, pričom táto lehota bola predĺžená do 15. mája 2015.

Komisia síce dostala veľa oznámení, ale niektoré členské štáty neoznámili žiadne opatrenia na transpozíciu mnohých týchto nástrojov. V decembri 2015 Komisia kontaktovala členské štáty, ktoré neoznámili úplné opatrenia na transpozíciu nasledujúcich nástrojov:

rámcové rozhodnutie Rady 2006/960/SVV (označované aj ako „Švédska iniciatíva“),

rámcové rozhodnutie Rady 2003/568/SVV o boji proti korupcii v súkromnom sektore,

rámcové rozhodnutie Rady 2008/841/SVV o boji proti organizovanému zločinu,

rámcové rozhodnutie Rady 2009/315/SVV o výmene informácií z registra trestov medzi členskými štátmi (ECRIS),